REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/179-17

26. septembar 2017. godine

B e o g r a d

ZAPISNIK

14. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 19. SEPTEMBRA 2017. GODINE

Sednica je počela u 15,00 časova.

Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: prof. dr Marko Atlagić, Milena Bićanin, prof. dr Ratko Jankov, mr Aleksandra Jerkov, Nataša St. Jovanović, prof. dr Žarko Korać, mr Đorđe Kosanić, Miletić Mihajlović, prof. dr Žarko Obradović, dr Vladimir Orlić, Olena Papuga, Marko Parezanović i Fatmir Hasani.

Sednici je prisustvovao doc. dr Mihailo Jokić (Bogdan Obradović), zamenik člana Odbora.

Sednici nisu prisustvovali članovi Odbora Dubravko Bojić i prof. dr. Ljubiša Stojmirović, niti njihovi zamenici.

Sednici su prisustvovali Marija Janjušević i Boško Obradović, narodni poslanici koji nisu članovi Odbora.

Sednici su prisustvovali predstavnici Ministarstva prosvete, nauke i tehnološkog razvoja: Mladen Šarčević, ministar, prof. dr Vesna Mandić, pomoćnik ministra za razvoj i visoko obrazovanje i Aleksandar Marković, šef odseka za pravne poslove.

Na predlog predsednika Odbora, usvojen je sledeći:

D n e v n i r e d

1. **Razmatranje Predloga zakona o visokom obrazovanju - u načelu** koji je podnela Vlada (broj 612-2477/17 od 15. septembra 2017. godine);
2. **Razmatranje Predloga zakona o osnovama sistema obrazovanja i vaspitanja - u načelu** koji je podnela Vlada (broj 61-2476/17 od 15. septembra 2017. godine).

Pre prelaska na razmatranje utvrđenog dnevnog reda usvojen je, bez primedaba, Zapisnik 13. sednice Odbora, održane 25. jula 2017. godine.

Prva tačka dnevnog reda: **Razmatranje Predloga zakona o visokom obrazovanju - u načelu** koji je podnela Vlada (broj 612-2477/17 od 15. septembra 2017. godine)

Uvodne napomene povodom ove tačke dnevnog reda izneo je Mladen Šarčević, ministar prosvete, nauke i tehnološkog razvoja. Ministarstvo prosvete, nauke i tehnološkog razvoja (u daljem tekstu: Ministarstvo) pripremilo je i blagovremeno izradilo Predlog zakona o visokom obrazovanju (u daljem tekstu: Predlog zakona). Međutim, čekalo se na mišljenje različitih tela koja su „probila“ zakonske rokove i ovaj Predlog zakona je uvršten u skupštinsku proceduru po hitnom postupku. Prilikom izrade Predloga zakona formirana je radna grupa koja je napravila platformu, a sama platforma se sve vreme od osnivanja radne grupe nalazila na zvaničnom sajtu Ministarstva. Pre javne rasprave, svi zainteresovani su se uključili u izradu Predloga zakona i javna diskusija je trajala do samog kraja njegove izrade. Mnogi univerziteti, kako državni, tako i privatni, uzeli su aktivno učešće u izradi Predloga zakona. Veliki broj predloga i sugestija, koji su dostavljeni Ministarstvu tokom javne rasprave, usvojeni su i uvršteni u Predlog zakona, čime je on unapređen postao bolji i kvalitetniji.

Prethodnih deset godina vršene su izmene i dopune Zakona i to onih članova koji se odnose na potreban broj ESPB bodova za rangiranje studenata, u okviru studentske kvote za njihov upis na budžet, za narednu školsku godinu. Po novom Predlogu zakona, broj ESPB bodova je smanjen sa 60 na 48 potrebnih bodova. Novim odredbama izražena je želja da se uključi više stvari koje povezuju privredu i visoko obrazovanje. Ciljevi novog Zakona o visokom obrazovanju su: unapređivanje i kontinuirano usaglašavanje sa evropskim standardima u oblasti sistema kontrole i obezbeđivanje kvaliteta u visokom obrazovanju; povećanje relevantnosti visokog obrazovanja, kako za privredu, tako i za društvo u celini; sticanje funkcionalnih znanja i kompetencija i povećanje zapošljivosti svršenih studenata u zemlji i inostranstvu; unapređenje informacionog jedinstvenog sistema u oblasti visokog obrazovanja; uvođenje jedinstvenog obrazovnog broja za studenta; poštovanje institucionalne autonomije univerziteta, akademskih sloboda; puno učešće studenata, nastavnog osoblja, visokoškolskih ustanova, naučne i stručne javnosti i poslodavaca u kreiranju razvoju prostora visokog obrazovanja u republici Srbiji. Preduzetničko obrazovanje i preduzetničke komponente su jako značajne i Predlogom zakona je predviđeno telo - Savet poslodavaca, koje će pomagati fakultetima, odnosno univerzitetima, da se iskristališe koji su to studijski programi potrebni privredi. Nacionalni savet za visoko obrazovanje, po Predlogu zakona, brojaće 17, umesto do sada 21 člana. Planirano je formiranje potpuno novog Nacionalnog akreditacionog tela, koje će biti nezavisno i profesionalno. To telo će se finansirati iz sopstvenih sredstava i biće punopravni član u međunarodnim asocijacijama „ENQA“ (Evropska asocijacija agencija za osiguranje kvaliteta) i „EQAR“ (Evropski registar agencija za osiguranje kvaliteta u visokom obrazovanju). Smanjen je rok za donošenje odluke o akreditaciji sa 12 na 9 meseci. Upis studenata u visokoškolske ustanove će se vršiti po dobijanju uverenja o akreditaciji, a ne kao do sada, kada se završi sam proces akreditacije. U postupku spoljne kontrole kvaliteta, odnosno inspekcijskog nadzora, predviđeno je oduzimanje dozvole za rad visokoškolskoj ustanovi, kada se ne ispune uslovi za obavljanje delatnosti predviđene zakonom. Uvedeni su kratki programi studija, na zahtev mnogih ministarstava, kako bi se mladi ljudi ranije uključili u proces privrede. Planirano je uvođenje obrazovanja, odnosno studiranja uz rad, čime mnogi stiču pravo na celoživotno učenje. Studenti će kroz obrazovanje sticati kompetencije i funkcionalna znanja i povećaće se učešće studenata u donošenju odluka. Uvodi se proces mature - zajednički projekat između srednjeg i visokog obrazovanja, odnosno prelazak sa jednog na drugi nivo školovanja uz mogućnost visokoobrazovnih ustanova da propišu dodatne uslove. Za maturu, fakultet može da propiše minimum tri a može da propiše i više predmeta. Predviđena je opšta, stručna, umetnička i međunarodna matura. Univerzitetski procesi su obogaćeni industrijskim predavačima, odnosno predavačima van radnog odnosa a, takođe, uvodi se saradničko zvanje- asistent sa doktoratom. Predavač, saradnik van radnog odnosa, može držati nastavu i vežbe najviše 30% aktivnih časova i to iz stručno aplikativnih predmeta (veoma važno za „IT“ sektor). Organ upravljanja visokoškolske ustanove je Savet, čijim članovima mandat traje četiri godine, a sastav čine: 55% predstavnici visokoškolske ustanove, 45% predstavnici osnivača i 15% predstavnici studenata. Broj i sastav visokoškolske ustanove, čiji osnivač nije Republika, uređuje se osnivačkim aktom same visokoškolske ustanove. Univerzitet ima i menadžera, čije se nadležnosti utvrđuju u skladu sa opštim aktom univerziteta. Članovi Studentskog parlamenta treba da se biraju na dve godine. Mandat organu poslovođenja univerziteta, rektoru, dekanu ili direktoru visoke škole traje tri godine, uz mogućnost još jednog uzastopnog izbora. Novina je, da Nacionalni savet za visoko obrazovanje najmanje dva puta godišnje održava sastanak sa Privrednom komorom Srbije, odnosno jedanput godišnje sa Nacionalnim prosvetnim savetom, Savetom za stručno obrazovanje i obrazovanje odraslih i drugim profesionalnim udruženjima za razmatranje pitanja iz svoje nadležnosti i utvrđivanja prioriteta u sprovođenju politike visokog obrazovanja. Predviđena je mogućnost da visokoškolske ustanove osnuju privredna društva i ponude tržištu plodove svog rada, odnosno komercijalizuju svoj naučni rad, pronalaske, umetničko i kulturno stvaralaštvo. Ostvarenu dobit ustanova može koristiti isključivo za unapređenje delatnosti samog rada obrazovne ustanove. Omogućeno je da obrazovna ustanova obavlja inovacione delatnosti i pruža infrastrukturne podrške za razvoj inovacija i komercijalizaciju rezultata naučnog istraživanja. Diploma o stečenom visokom obrazovanju i dodatak diplomi poništava samostalna visokoškolska ustanova ukoliko je potpisana od neovlašćenog lica i ako imalac diplome nije ispunio sve ispitne obaveze na način i po postupku utvrđenim zakonom i studijskim programom, ako imalac diplome nije ispunjavao uslove za upis na studije prvog, drugog ili trećeg stepena i ako završni rad, magistarski rad, odnosno doktorska disertacija nisu rezultat samostalnog rada studenta. Po Predlogu zakona, ministar ima pravo, po službenoj dužnosti, da poništi takvu diplomu i diplomu koja je izdata od neovlašćene organizacije. Utvrđen je pravni okvir za jedinstveni informacioni sistem prosvete i za jedinstveni obrazovni broj.

U diskusiji, povodom ove tačke dnevnog reda, su učestvovali: Mihailo Jokić, Marko Atlagić, Nataša St. Jovanović, Žarko Korać, Ratko Jankov, Žarko Obradović, Muamer Zukorlić, Vladimir Orlić i Boško Obradović.

Mihailo Jokić je izneo svoje mišljenje da su se stekli svi uslovi za donošenje ovog, potpuno novog Zakona o visokom obrazovanju. Da je prethodni zakon bio nepotpun potvrđuje i činjenica da je Zakon od 2005. godine menjan osam puta. Akreditacija visokoškolskih ustanova i studijskih programa je bolna tačka visokog obrazovanja u Republici Srbiji i osnivanjem Nacionalnog akreditacionog tela, koje ima pravni status, postojeći problemi će biti prevaziđeni i rešeni. Predloženim rešenjima je stvorena mogućnost oduzimanja dozvole za rad visokoškolskim ustanovama. Velika novina, propisana ovim Predlogom zakona, je mogućnost studiranja uz rad, čime će se omogućiti da i oni koji do sada nisu mogli da studiraju zbog materijalne situacije, u budućnosti će uz rad to moći da ostvare. Predloženi su mnogi stimulansi i olakšice za osobe koje rade, kako bi istovremeno učili i studirali. Posebno je pohvalio predlog komercijalizacije naučnih rezultata, umetničkog stvaralaštva i pronalazaka, odnosno mogućnost da visokoškolska ustanova osnuje privredno društvo i stečenim materijalnim sredstvima poboljša uslove svog rada. Jedinstveni informacioni sistem prosvete i jedinstveni obrazovni broj su važne i kvalitetne novine u ovom Predlogu zakona.

Marko Atlagić je istakao da se po prvi put u poslednjih 20 godina obrazovanje zakonskom regulativom pokušava približiti privredi. Prethodnih godina iz sistema obrazovanja je izbačeno vaspitanje i sve češće se susrećemo sa nasiljem u vaspitno-obrazovnim ustanovama, a samo nasilje je posledica vaspitanja. Ministarsvo mora redefinisati cilj vaspitanja i vaspitanje treba posmatrati kao celinu, a ne po delovima i segmentima od predškolskog do visokoškolskog obrazovanja. Savet poslodavaca, studiranje uz rad i predavači van radnog odnosa su dobra zakonska rešenja koja će poboljšati stanje u privredi i celokupnom društvu, što predstavlja najbolji vid povezanosti rada i obrazovanja. Identifikacioni broj studenta, profesora, fakulteta i univerziteta, koje vode visokoškolske ustanove i registri, koje vodi Ministarstvo, je novina u Predlogu zakona koja će omogućiti bolji uvid u sve potrebne podatke, dokumenta, programe i evidenciju studenata, profesora i visokoškolskih ustanova. Potrebno je zakonom odrediti da li je sukob interesa ukoliko profesor u isto vreme predaje i na državnom i na privatnom fakultetu, jer je u toj sferi veliki broj zloupotreba i malverzacija, a upotrebom identifikacionog broja profesora se taj problem može rešiti. Kao dobre zakonske predloge, Marko Atlagić je naveo izbor dekana na tri godine u dva mandata, pitanje produžetka radnog odnosa zaposlenih, što je rešeno u skladu sa evropskom i svetskom praksom i izbor i razrešenje članova Nacionalnog saveta za visoko obrazovanje od strane Ministarstva, a ne Narodne skupštine, što je do sada bila praksa. U Savetu će tako, za razliku od prethodnih godina, biti angažovani samo stručni ljudi, a ne nestručne osobe.

Nataša St. Jovanović je istakla značaj Predloga zakona i naglasila da je visoko obrazovanje srž svakog društva. Ukazala je na značaj menadžera univerziteta koji treba u isto vreme da vode računa o svojim studentima i o profitabilnosti univerziteta. Novim Predlogom zakona omogućiće se veći broj studenata, kvalitetnih programa, projekata i veća profitabilnost visokoškolskih ustanova. Odlična novina je i identifikacioni broj studenta, jer će se tako povezati svi podaci o studentu na svim nivoima obrazovanja. Potrebno je izjednačiti kvalitet obrazovanja državnih i pojedinih privatnih univeriteta. Akreditaciono telo je vrlo bitno za visoko obrazovanje, a radom tog tela je u prethodnom periodu napravljena velika razlika između privatnih i državnih fakulteta i univerziteta, što treba izmeniti i neophodna je veća kontrola tog tela nad radom visokoškolskih ustanova. Dobra praksa dualnog obrazovanja u srednjim školama se novim Predlogom zakona nastavlja i produbljuje u visokoškolskim ustanovama, kroz saradnju sa Privrednom komorom Srbije, kratkim programima studija i studiranjem uz rad. Nakon stupanja na snagu ovog Predloga zakona, neophodna je rigoroznija kontrola sprovođenja Zakona.

Žarko Korać je istakao da ne može da podrži Predlog zakona iz više razloga. Jedan proceduralan razlog, je taj, što je Predlog zakona o visokom obrazovanju uvršten u skupštinsku proceduru po hitnom postupku. Izrazio je nerazumevanje što je rasprava o nacrtu zakona vođena na sajtu Ministarstva, a nije, kao što nalaže dobra praksa, organizovana javna rasprava, tokom koje bi zainteresovana stručna javnost i predstavnici institucija, organizacija i udruženja mogli da izraze svoje mišljenje i da iznesu svoje predloge i sugestije. Nigde, ni na sajtu Ministarstva, nije se moglo videti ko su članovi Radne grupe Ministarstva koja je pripremala i pisala Predlog zakona o visokom obrazovanju. Ovaj Predlog zakona, suštinski, pojačava etatizaciju u visokom obrazovanju, jer ono što je bila ingerencija Narodne skupštine, koja odslikava i izražava političku volju naroda, novim zakonskim predlozima se prebacuje u ingerenciju Vlade Republike Srbije. Nacionalni prosvetni savet, sastavljen od uglednih ljudi u prosveti, je u prethodnom periodu bio sastavljen kao deo skupštinskog kompromisa ili konsenzusa. Novim Predlogom zakona predlaže se da Nacionalni prosvetni savet bude savetodavno telo Vlade i da Vlada bira njegove članove, kao i članove Akreditacione komisije. Vlada će ubuduće imati konačnu reč i odlučivati koji privatni fakulteti i univerziteti ispunjavaju uslove za akreditaciju. Ministar će u narednom periodu biti direktno društveno, politički i moralno odgovoran za stvari koje će se dešavati u vezi sa radom Nacionalnog prosvetnog saveta i Akreditacione komisije i one više neće biti nezavisne i autonomne u donošenju odluka.

Ratko Jankov je izneo mišljenje da svi zakoni koji dođu u skupštinsku proceduru iz oblasti obrazovanja moraju da proisteknu i da budu u skladu sa Strategijom razvoja obrazovanja u RS do 2020. godine, koja je usvojena 2012. godine. Naveo je, da predložene mere ignorišu postojeće strateške dokumente i akcione planove za njihovo sprovođenje. Predlog zakona o visokom obrazovanju ne proističe iz postojeće Strategije. Prvi problem u izradi Predloga zakona je sama procedura: ne postoje podaci o članovima Radne grupe koja je pisala Predlog zakona, nijedna od institucija značajnih za obrazovanje nije bila uključena niti konsultovana tokom izrade Predloga zakona, sadržaj predloga se nije mogao javno dobiti sve do početka javne rasprave, učesnici u raspravi mogli su svoje primedbe saopštavati „onlajn“ uz prethodno legitimisanje, što je, s razlogom, doživljeno kao oblik pritiska na učesnike u raspravi i izuzetno kratki rokovi za javnu raspravu. Predlog zakona svojim merama razara neke postojeće važne obrazovne institucije - nacionalne savete: Nacionalni prosvetni savet, Nacionalni savet za visoko obrazovanje i Nacionalni savet za srednje obrazovanje i obrazovanje odraslih. Ukinuta je njihova profesionalna autonomija, ne bira ih Narodna skupština već ministar, koji može i da ih menja po svom nahođenju, ili Vlada (NSVO) i one postaju samo savetodavna tela čije savete ministar može da ne uvaži bez obrazloženja, čime se nadležnosti tih profesionalnih institucija prenose na ministra, ministarstvo ili Vladu, koji su političke instance. Vlada formira Nacionalno telo za akreditaciju i proveru kvaliteta čijim telom upravlja upravni odbor koji imenuje Vlada i ono bira članove Komisije za akreditaciju i proveru kvaliteta, stručnog tela koje bi trebalo da donosi odluke. Predviđeno je, takođe, da Ministarstvo daje saglasnost na standarde za akreditaciju i kreira proceduru spoljšnje provere kvaliteta visokoškolskih institucija čime se krši princip autonomije KAPK-a koji je zagarantovan evropskim i našim standardima. Ovakva rešenja su u dubokom raskoraku sa standardima EU za obezbeđivanje kvaliteta visokog obrazovanja, a akreditacija i provera kvaliteta su jedan od osnovnih instrumenta za podsticanje kvaliteta visokog obrazovanja, na osnovu kojih se daje odobrenje za rad visokoškolskih ustanova. Predložena rešenja suštinski ograničavaju autonomiju ovih tela značajnih za razvoj visokog obrazovanja, a time i autonomiju univerziteta i otvaraju široke mogućnosti za političke uticaje na proces akreditacije, davanje dozvole za rad i obezbeđivanje kvaliteta visokoškolskih ustanova.Time se u potpunosti potire kompetentnost kao osnovni kriterijum pri određivanju nosilaca nadležnosti. Velika opasnost koja iz toga proističe je još veća politizacija. Produživanje mandata dekanima za više od tri godine nije dobro rešenje jer ljude koji se nalaze na rukovodećim mestima treba vratiti u nastavu, a rešenje koje predviđa mesto menadžera univerziteta je dobro, jer će se tim stvarima baviti profesionalac, a ne profesor, kome je mesto za katedrom. Predlog zakona niti jednim svojim članom nije definisao pitanje finansiranja visokog obrazovanja.

Žarko Obradović je pohvalio Predlog zakona i istakao da njegovim usvajanjem dobijamo, konačno, jedan celovit i sistematičan zakon čije odredbe daju rešenja na mnoga otvorena pitanja u visokom obrazovanju, koja se pojavljuju od 2005. godine. Pohvalio je angažovanje, Ministarstva, ministra i celokupne akademske zajednice u izradi Predloga zakona, odnosno pronalaženju najboljih rešenja za visoko obrazovanje. Ohrabruje kvalitet visokog obrazovanja u Republici Srbiji, što potvrđuje podatak, da je Beogradski univerzitet godinama unazad u samom vrhu među 23000 univerziteta na svetu uz izdvajanja od 3,65% BDP za sistem obrazovanja, kojem pripada i visoko obrazovanje. Visoko obrazovanje, kao deo sistema obrazovanj, promoviše Republiku Srbiju u svetu na najbolji mogući način. Ono što čini ovaj Predlog zakona kvalitetnim je i želja da veza između visokog obrazovanja i privrede bude jača, što potvrđuju rešenja, kao što su studiranje uz rad i kratki programi studija. Kao dobro rešenje, Žarko Obradović je naveo, da radi unapređenja naučnoistraživačke, odnosno umetničko-istraživačke delatnosti, univerzitet u svom sastavu može imati naučne, odnosno umetničke institute. U narednom periodu Ministarstvo će morati da odgovori na pitanje šta je sudbina naučnih instituta, imajući u vidu da je država njihov osnivač. Ministarstvo novim zakonskim rešenjima ne dovodi u pitanje autonomiju visokoškolskih ustanova. Predlog zakona o visokom obrazovanju stvara uslove da svaka visokoškolska ustanova proces izvođenja nastave i unapređenje kvaliteta nastave može učiniti na najbolji mogući način.

Boško Obradović je izneo svoje mišljenje da se odredbama dva zakona koja su na dnevnom redu, pokušava koncentrisati politička moć u rukama jednog čoveka – ministra prosvete, nauke i tehnološkog razvoja u Vladi republike Srbije. Novim Predlogom zakona o visokom obrazovanju želi se postići politička kontrola celokupnog prosvetnog sistema, što se ogleda: u predlozima da ministar, tj. Vlada Republike Srbije postavlja članove Nacionalnog saveta za visoko obrazovanje i Nacionalnog tela za akreditaciju, koji time gube nezavisnost i samostalnost u svom radu; promeni uloge Nacionalnog prosvetnog saveta, koji više neće biti kontrolno i regulatorno telo kao do sada; omogućavanju rektorima i dekanima bezgranične mandate na čelu univerziteta. Nije predviđen ni jedan kontrolni i regulatorni mehanizam koji može da kontroliše ministra. Sve članove strukovnih organizacija ministar će postavljati i razrešavati po svom ličnom i političkom nahođenju. Veliki problem visokog obrazovanja je činjenica da poslednjih godina važna kadrovska rešenja u sistemu visokog obrazovanja donose ljudi sa privatnih fakulteta i smanjuje se mišljenje i uticaj uvaženih stručnjaka sa državnih fakulteta. Prilikom izrade ovog predloga zakona trebalo je čuti mišljenje predstavnika struke i sindikata, koji najbolje poznaju probleme i sam sistem visokog obrazovanja. Po mišljenju Boška Obradovića, master za strukovne studije nije dobro rešenje, a kao eventualno bolje rešenje naveo je uvođenje mastera za specijalističke strukovne studije. U sferi visokog obrazovanja navedena je saradnja sa EU, a potrebno je uspostaviti saradnju u ovoj oblasti i sa državama koje nisu u sastavu EU, a imaju dobru praksu i postižu odlične rezultate u visokom obrazovanju.

Muamer Zukorlić je u svom izlaganju pohvalio ministra, Radnu grupu i stručnu javnost koja je učestvovala u izradi Predloga zakona jer je usaglašen sa evropskim standardima i očigledni su iskoraci u modernizaciji visokog obrazovanja. Kritike, da će Vlada, odnosno ministar, sami birati i imenovati članove Saveta za visoko obrazovanje su bespredmetne, jer u Predlogu zakona tačno piše da Vlada imenuje pomenute članove na predlog KONUS, tj. akademske zajednice, što znači da Vlada samo potvrđuje predlog, bez mogućnosti da bira između više kandidata. Ovom odredbom država nema nikakvog uticaja po tom pitanju, a Ministarstvo postaje servis bez nadležnosti i bez mogućnosti da donese neku stratešku odluku. Sva vlast, kada se govori o visokom obrazovanju, nalazi se u „trouglu“ KONUS - Savet za visoko obrazovanje - Nacionalno akreditaciono telo. Do sada smo imali problematičnu situaciju, ujedno i sukob interesa, gde profesori pojedinih državnih fakulteta daju akreditacije, odnosno dozvole za rad drugih fakulteta. Kada je reč o akademskoj zajednici, u prethodnom vremenu se zapravo mislilo na nekoliko rektora koji donose sve važne odluke u sferi visokog obrazovanja, koje je Muamer Zukorlić nazvao interesnom zajednicom.

Vladimir Orlić je izrazio podršku Predlogu zakona jer se novim rešenjima problemi iz prakse i realnog života u visokom obrazovanju prevazilaze i rešavaju na kvalitetan način. Složio se sa prethodnim diskutantima koji su podržali Predlog zakona i koji su naveli sve njegove nove odredbe koje će visoko obrazovanje učiniti modernijim i efikasnijim i usklađenim sa evropskim standardima. Obrazovanje i privreda se na najbolji mogući način povezuju i omogućuje se da ova dva sistema daju bolje rezultate. Kada je reč o hitnosti ovog zakona, složio se sa ministrom, da je to urađeno u najboljem interesu studenata i da će se hitnim postupkom obezbediti pravne pretpostavke blagovremene primene njegovih odredaba. Strategija razvoja obrazovanja u RS do 2020. godine je uvažena, kada je rađen Predlog zakona, ali je takođe uvažena praksa i realno stanje u visokom obrazovanju. Finansiranje u visokom obrazovanju, u bilo kom segmentu, nije ugroženo novim zakonskim rešenjima.

Nakon završene diskusije, **Odbor je**, u skladu sa članom 155. stav 2. Poslovnika Narodne skupštine, **odlučio** **većinom glasova** (za - 10 glasova, protiv - 3, nije glasao - 1 član Odbora), **da predloži Narodnoj skupštini da prihvati Predlog zakona o visokom obrazovanju, u načelu**. Za izvestioca Odbora na sednici Narodne skupštine određen je Muamer Zukorlić, predsednik Odbora.

Druga tačka dnevnog reda: **Razmatranje Predloga zakona o osnovama sistema obrazovanja i vaspitanja - u načelu koji je podnela Vlada (broj 61-2476/17 od 15. septembra 2017. godine)**

Uvodne napomene povodom ove tačke dnevnog reda izneo je Mladen Šarčević, ministar prosvete, nauke i tehnološkog razvoja. Razlog za donošenje zakona po hitnom postupku je činjenica da je neophodno uvesti racionalizaciju u sistem prosvete, kada su u pitanju zaposleni koji su ostali bez norme ili dela norme časova (tzv. tehnološki viškovi), čime se sprečavaju štetne posledice po budžet Republike Srbije. Ovim zakonom se uređuje i pitanje zaposlenih koji će ostati neraspoređeni do roka koji je propisan prelaznim i završnim odredbama i koji će ostvariti pravo na otpremninu. Predlogom zakona omogućava se sistematičan, racionalan i postupan pristup promenama obrazovno-vaspitnog sistema. Cilj donošenja novog zakona je postizanje optimalnih rezultata u svakoj od etapa obrazovanja, bilo da je u pitanju obrazovanje za nastavak školovanja ili za stupanje u proces rada. Otvara se i mogućnost kontinuirane provere, analize i unapređivanja ostvarenih sadržaja. Ključni principi donošenja Predloga zakona o osnovama sistema obrazovanja i vaspitanja su povećanje odgovornosti svih ključnih učesnika u obrazovno-vaspitnom sistemu, povećanje kvaliteta obrazovanja i vaspitanja, proces digitalizacije, reformske promene nastavnih planova i programa osnovnih i srednjih škola, reforme gimnazija, uvođenje i osavremenjivanje dualnog modela nastave, pri čemu se prvenstveno misli na osavremenjivanje tehnologija i naučnih sredstava i opreme. Potrebno je dovesti na viši nivo pripremljene kandidate pri dolasku na studije, čime bi se povećala i efikasnost samih studija. Novim Predlogom zakona je, uz pomoć navedenih mehanizama, omogućeno brže smenjivanje neefikasnih rukovodilaca i postavljanje novih i boljih rukovodilaca u obrazovnim institucijama. Jedan od problema koji se javljaju u poslednje vreme je nedovoljan broj profesora matematike i informatike. Beogradski univerzitet je u poslednjoj godini upisao samo 36 a novosadski 25 studenata matematike nastavnog smera. Prosek učenika u osnovnoj školi u Republici Srbiji je 19 đaka po odeljenju, što bi trebalo da rezultuje odličan kvalitet. Novim Predlogom zakona predviđeno je kvalitetno i svima pod jednakim uslovima dostupno obrazovanje i vaspitanje. Uvode se nove kompetencije, ciljevi i standardi postignuća dece i učenika, kao i utvrđivanje kompetencija nastavnika, vaspitača, stručnih saradnika i direktora, kao i standarda kvaliteta rada ustanove. Uvode se inovativni načini rada o celokupnom vaspitno-obrazovnom sistemu, naročito u pogledu novih profila putem ogleda, o čijem programu će odluku donositi ministar na osnovu stručne procene i preporuke savetodavnih tela: nadležnog saveta, odnosno zavoda, i institucije kompetentne za predmet ogleda. Radi veće efikasnosti sistema obrazovanja i vaspitanja uspostaviće se Jedinstveni informacioni sistem prosvete, radi osiguranja prikupljanja potrebnih podataka i njihove analize, povećaće se odgovornost i ovlašćenja svih organa u ustanovi, kao i drugih učesnika u vaspitno-obrazovnom procesu, povećaće se finansijska odgovornost, podićiće se kompetencije direktora kroz obuke i ispite, radi boljeg upravljanja ustanovama. Predviđena je bolja osposobljenost učenika srednjih škola, kako bi oni nakon završetka srednje škole bili kvalifikovani i obučeni da budu konkurentni na tržištu rada. Konkurentnost na tržištu rada i konkurentnost sa evropskim sistemom obrazovanja je jedan od prioriteta. Planirana je i nova mreža ustanova. Jedinstveni informacioni broj prati učenika od predškolskog uzrasta do fakulteta. Jasno su definisane nadležnosti i odgovornosti direktora i roditelja. Detetu je, ukoliko o njemu nema ko da brine, određen zastupnik, školski psiholog. Uloga stručnih saradnika mora biti pojačana. Procena kvaliteta škole će zavisiti od toga da li je projektovan uspeh učenika realizovan. Uvođenje vežbaonica omogućiće mladim profesorima, koji se spremaju da rade u školama, da stiču obrazovnu praksu dok čekaju zaposlenje. Individualni obrazovni plan je nešto što se posebno priprema za decu, što je nova evropska nametnuta kategorija. Vaspitno-disciplinski postupci će se provoditi kroz kategoriju društveno-korisnog rada. Direktori treba da imaju barem dva časa u nastavi, a savetnici, spoljni saradnici će kontrolisati rad direktora i vršiti nadzor održane nastave. Novim predlogom zakona planirano je formiranje zajedničkih službi. Granica za odlazak u penziju je 65 godina.

U diskusiji, povodom ove tačke dnevnog reda, učestvovali su: Marko Atlagić, Milena Bićanin, Mihailo Jokić, Ratko Jankov, Boško Obradović i Žarko Korać.

Marko Atlagić je rekao, da se ovim Predlogom zakona vaspitanje vraća u obrazovni sistem, čime će se smanjiti i anulirati nasilje u školi, porodici i celokupnom društvu. Kada je u pitanju preopterećenost učenika, ona se ne ogleda samo u preopterećenosti udžbenicima već i upotrebom zastarelih, a ne savremenih metoda u procesu obrazovanja.

Milena Bićanin je istakla da je koncept celoživotnog obrazovanja postao koncept života i opstanka. Kao jednu od najvažnijih stvari u procesu obrazovanja navela je uspostavljanje sistema odgovornosti na svim nivoima. Potrebno je uspostavljanje odgovornosti kod direktora, nastavnika, roditelja i učenika i neophodno je među njima uspostaviti međusobno poverenje i uvažavanje. Sistem obrazovanja treba graditi u duhu socijalne pravde, koji je zasnovan na tačnosti u istini i činjenicama. Zakone koji uređuju celokupni sistem obrazovanja treba striktno provoditi, poštovati red i propisana pravila, bez obzira na privatne interese. Treba zaštititi vredne i poštene ljude koji kvalitetno rade, uprkos brojnim problemima i nedaćama, koje nose sistem obrazovanja. Potrebno je zaštititi dobre direktore i kvalitetne nastavnike od nasilja roditelja i pojedinih učenika, kao što je potrebno zaštititi dobru decu od nasilja pojedinih nastavnika i direktora, što se može postići striktnim provođenjem zakona, pravdom, principijelnošću i doslednošću.

Mihailo Jokić je izneo svoje mišljenje, da u obrazovanju uvek veću pažnju treba posvetiti onima koji su kvalitetni, koji vuku napred i koji mogu da posluže kao uzor, bez obzira da li je reč o učenicima ili nastavnicima. Odredbama ovog zakona ide se ka individualizaciji nastave. Nastava je optimalna i uspešna kada učenik napreduje u skladu sa svojim mogućnostima i kapacitetima, što treba omogućiti svakom đaku. Dualna nastava podrazumeva da u srednjim školama postoje adekvatne učionice, radionice, kabineti za stručne predmete, jer početne oblike praktične nastave ne može đak dobiti u preduzeću. Potrebno je stvoriti uslove da učenici početna znanja i veštine savladaju u srednjoj školi kroz praktičnu nastavu. Đačka zadruga mora biti osnov i oslonac za realizaciju praktične nastave, a članovi zadruge treba da budu i đaci i profesori. Nadzor u školama mora biti stručan. Pohvalio je zakonski predlog da direktore škola bira ministar, jer će se tako poboljšati rad i odgovornost direktora u školama.

Ratko Jankov je kao loše predloge naveo to što nema ograničenja trajanja mandata direktora škola, a imenuje ih i smenjuje ministar prosvete, što će jasno odrediti ponašanje direktora. Takav direktor će ignorisati stav školskog kolektiva, nastavnici će biti poslušni, jer direktor donosi odluke o njihovom zapošljavanju i otpuštanju, što sistemski ograničava autonomiju nastavnika, njihovu profesionalnu odgovornost i stvaralaštvo u radu. Ministarstvo umesto NPS donosi odluke o nastavnim planovima i programima i odobravanju i izboru udžbenika. Školski odbor bira lokalna vlast, čime se široko otvara mogućnost dominacije lokalne političke vlasti. Uvođenje dualnog obrazovanja samo po sebi nije problem, ali jeste preveliki značaj koji se daje pod pritiskom politike tom marginalnom obliku obrazovanja. Taj prenaglašeni oblik obrazovanja nema nikakav razvojni karakter. Dualno obrazovanje treba da bude deo trogodišnjeg srednje-stručnog obrazovanja, a nikako univerzitetskog obrazovanja. Predlozi u zakonu o dualnom obrazovanju predstavljaju opasnost od radne eksploatacije učenika (35 radnih sati nedeljno za maloletnike). Sistem finansiranja nije iskorišćen kao najmoćniji instrument za podsticanje razvoja kvaliteta obrazovanja i njegove relevantnosti. Ne postoji ni jedna ozbiljna mera za profesionalizaciju profesije nastavnika, razvojni plan škole nije podržan nikakvim ozbiljnim podsticajima i za osnaživanje stručno-pedagoškog nadzora nisu predviđene nikakve stvarne mere. Nema predloga da se podrže inovativne metode nastave i učenja, koje imaju ogromni vaspitni potencijal. Apsurd u nekim predloženim merama jeste redosled poteza, npr. razmatra se koncepcija velike mature, a koncepcija gimnazije je tek u pripremi. Veliki problem školstva je hiperprodukcija odličnih đaka i vukovaca.

Boško Obradović je istakao da je obrazovanje u Republici Srbiji žrtva mnogih neuspelih eksperimenata, još od doba Stipe Šuvara. Kao jako lošu stvar naveo je menjanje uloge Nacionalnog prosvetnog saveta, koji je imao kontrolnu, nadzornu i regulatornu ulogu i koji je jedini pružao otpor negativnim reformama prosvete. Zabrinjavajuće je izbacivanje člana iz Zakona koji definiše obaveznost verske nastave i građanskog vaspitanja. Potrebno je rešiti status veroučitelja koji nisu tretirani na ravnopravan način sa drugim nastavnicima. Problematičan je privilegovan status kadrova iz privatnog obrazovanja. Postavlja se pitanje da li u celoj Srbiji postoje uslovi za neometano funkcionisanje i realizaciju nastave informatike, odnosno da li je obezbeđena potrebna nastavna oprema i učila za taj predmet. Kao loše rešenje naveo je odredbe Predloga zakona koje regulišu izbor i razrešenja direktora škola, gde će se prilikom izbora direktora voditi računa o njihovoj političkoj podobnosti, a ne o stručnim i moralnim kvalitetima.

Žarko Korać je izneo mišljenje da ideje, kako bi sistem obrazovanja trebalo da se razvija, treba uzeti iz Strategije razvoja obrazovanja u RS do 2020. godine. U sistem obrazovanja trebalo bi uvesti da je srednješkolsko obrazovanje obavezno, a za čiju realizaciju je najveći problem nedostatak sredstava. Potrebno je obratiti pažnju na obrazovanje romske populacije, gde manje od 20% Roma završava osnovnu školu. Potrebno je u sistemu obrazovanja definisati ko vrši i kakav je nadzor rada veroučitelja, koje postavljaju tradicionalne crkve i verske zajednice.

Nakon diskusije, **Odbor je**, u skladu sa članom 155. stav 2. Poslovnika Narodne skupštine, **odlučio većinom glasova** (za - 10 glasova, protiv – 1 glas, nije glasalo - 3 člana Odbora), da predloži Narodnoj skupštini **da prihvati Predlog zakona o osnovama sistema obrazovanja i vaspitanja, u načelu**. Za izvestioca Odbora na sednici Narodne skupštine određen je Muamer Zukorlić, predsednik Odbora.

Sednica je završena u 18,35 časova.

SEKRETAR PREDSEDNIK

Dragomir Petković Muamer Zukorlić